*RESOLUCIÓ de la Direcció General de Personal Docent, per la qual es convoca procediment per a la provisió, pel sistema de lliure designació, de llocs de directors o directores de centres integrats públics de Formació Professional dependents de l’Administració educativa.*

El Reial decret 1558/2005, de 23 de desembre, pel qual es regulen els requisits bàsics dels centres integrats de Formació Professional, en el punt 1 de l’article 13, establix que la direcció dels centres integrats de Formació Professional de titularitat de les administracions educatives serà nomenada mitjançant el procediment de lliure designació per l’administració competent, entre el personal funcionari públic docent, segons els principis de mèrit, capacitat i publicitat, prèviament a la consulta als òrgans col·legiats del centre.

En el mateix sentit es pronuncia l’apartat 1 de l’article 16 del Decret 193/2021, de 3 de desembre, del Consell, d’organització i funcionament dels centres integrats públics de Formació Professional de la Comunitat Valenciana, en què es remarca que la direcció dels centres integrats de titularitat pública serà proveïda pel procediment de lliure designació entre persones amb experiència acreditada en l’àmbit de la Formació Professional i que, en el cas de centres integrats de titularitat de l’Administració educativa, el nomenament s’efectuarà entre personal funcionari públic docent, d’acord amb els principis de mèrit, capacitat i publicitat i consulta prèvia als òrgans col·legiats del centre.

D’altra banda, l’Orde 1/2010, de 14 d’abril, per la qual es regulen els consells socials dels centres integrats públics i privats concertats de Formació Professional situats en l’àmbit territorial de gestió de les conselleries competents en matèria de Formació Professional inicial i per a l’ocupació, en l’article 4 definix les funcions del Consell Social i inclou, en la lletra *d*, la d’emetre informe amb caràcter previ al nomenament del director del centre.

Esta convocatòria incorpora els principis derivats de la Directiva 1999/70/CE del Consell, de 28 de juny de 1999, relativa al treball de duració determinada, i de la jurisprudència del Tribunal de Justícia de la Unió Europea sobre no discriminació entre personal temporal i fix. En conseqüència, el requisit de cinc anys d'antiguitat en la funció pública docent, establit en l'article 134.1.a) de la Llei orgànica d'Educació, es computarà considerant tant els servicis prestats com personal funcionari de carrera com els prestats amb caràcter interí o provisional.

Amb la tramitació d’esta resolució s’ha complit el que es disposa en l’article 37 del Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut bàsic de l’empleat públic, i en els articles 182 i següents de la Llei 4/2021, de 16 d’abril, de la Generalitat, de la funció pública valenciana, sobre la representació, negociació col·lectiva i participació institucional.

En virtut del que s’ha exposat, i de conformitat amb les competències atribuïdes en l’article 8 del Decret 38/2025, de 4 de març, del Consell, pel qual s’aprova el Reglament orgànic i funcional de la Conselleria d’Educació, Cultura, Universitats i Ocupació (DOGV 10060/05.03.2025),

RESOLC

Primer.Objecte de la convocatòria

Convocar per a la seua provisió, pel sistema de lliure designació, la direcció dels centres integrats públics de Formació Professional que es detallen en l’annex I, que seran publicats en la pàgina web de la Conselleria d’Educació, Cultura i Universitats.

Segon.Requisits de participació

1. Per a ser admeses en esta convocatòria, les persones aspirants hauran de tindre en el dia de finalització del termini de presentació de sol·licituds, a més dels requisits generals establits per al personal funcionari, els requisits específics següents:

a) Tindre la condició de funcionari de carrera amb una antiguitat mínima de cinc anys en la funció pública docent.

b) Haver exercit funcions docents com a personal funcionari, durant un període d'almenys cinc anys, en alguna de les ensenyances de les quals oferix el centre al qual s'opta.

c) Estar en possessió del certificat acreditatiu d’haver superat un curs de formació o d’actualització de competències directives per al desenrotllament de la funció directiva que establix el Reial decret 894/2014, de 17 d’octubre. Les persones candidates que en data de la publicació no tinguen registrat en el compte de formació del professorat el certificat corresponent hauran de participar en el programa de formació sobre competències per a la realització de la funció directiva que amb este objecte organitza la Subdirecció General de Formació del Professorat en el primer semestre de 2026 i, en este sentit, tindran prioritat d’accés.

El certificat acreditatiu d’haver superat el curs de formació o d’actualització haurà d’estar registrat en el compte de formació de la persona candidata abans del 20 de juny de 2026.

d) No tindre nomenament com a director de centre que s’estenga a una data posterior a la d’1 juliol de 2026.

2. Les persones aspirants, a més de complir els requisits exposats, hauran de presentar un projecte de direcció del centre que incloga, entre altres, els objectius, les línies d’actuació i l’avaluació d’este, d’acord amb l’annex III d’esta convocatòria, així com els noms de les persones proposades per a exercir els òrgans unipersonals de govern del centre.

Tercer. Sol·licituds de participació

1. Les persones aspirants a participar en el present procediment hauran d’omplir una sol·licitud ajustada al model que figura com a annex II d’esta resolució.

2. El model de sol·licitud es troba a la disposició de les persones interessades en la pàgina web de la Conselleria d’Educació, Cultura i Universitats <https://ceice.gva.es/va/>.

3. El termini de presentació de sol·licituds serà de 10 dies hàbils comptats a partir de l’endemà de la publicació d’esta convocatòria en el *Diari Oficial de la Generalitat Valenciana*.

4. El procediment per a la tramitació s’iniciarà mitjançant una sol·licitud general única d’iniciació i tramitació telemàtica de la Generalitat Valenciana <https://www.gva.es/va/inicio/procedimientos?id_proc=g95565>.

Per a fer-ho, la persona interessada haurà de disposar d’un certificat electrònic reconegut per l’ACCV o de DNI electrònic.

Amb la presentació de la sol·licitud s’adjuntarà la documentació, que inclourà: el formulari de sol·licitud específica de participació (annex II) i el projecte de direcció (segons les indicacions de l’annex III). Finalitzada la tramitació, s’obtindrà un justificant que garantirà el registre corresponent.

Tant la sol·licitud general única com la documentació es dirigirà a la Direcció Territorial d’Educació, Cultura i Universitats de l’àmbit territorial al qual pertanga el centre al qual s’opta.

Quart. Documentació que s’haurà de presentar

Les persones aspirants hauran d’adjuntar a la sol·licitud la documentació següent:

a) L’acreditació d’estar en possessió dels requisits establits en la base 2.1 d’esta convocatòria excepte en el cas que l'Administració ja dispose d'esta.

b) *Curriculum vitae*. Haurà d’adaptar-se al model Europass de l’enllaç: <https://europass.europa.eu/en/create-europass-cv>. Este currículum haurà de contindre, com a mínim, els apartats següents: dades personals, dades acadèmiques, formació complementària i, si és el cas, experiència professional o laboral desenrotllada per la persona aspirant. A més, podrà contindre qualsevol altra informació que haja contribuït a la seua formació i experiència professional en este àmbit. Tota la documentació acreditativa de l’experiència en l’àmbit de la formació professional es justificarà mitjançant certificat. Els mèrits acadèmics i professionals al·legats i no justificats documentalment o els documents que no tinguen les dades indicades anteriorment no es tindran en compte.

L’Administració podrà requerir a les persones interessades, en qualsevol moment, perquè justifiquen els mèrits sobre els quals es plantegen dubtes o reclamacions.

c) Un exemplar del projecte de direcció del centre al qual s’aspira ajustat al que s’establix en l’annex III d’esta convocatòria.

Quint. Comissió de valoració

1. Per a la provisió de cada lloc de director dels centres integrats públics de Formació Professional inclosos en esta convocatòria es constituirà una comissió de valoració integrada per cinc membres nomenats pel director territorial corresponent, d’entre funcionaris de carrera docents, i almenys un d’estos serà una persona representant de la Inspecció d’Educació, un altre representant designat pel Consell Social i un altre representant de la Direcció General de Personal Docent.

El personal funcionari candidat a ser seleccionat com a director que participe en este procés en cap cas podrà formar part de les comissions de valoració.

2. La constitució i funcionament de la comissió de valoració, així com el règim d’abstenció i recusació aplicable als seus membres, es regiran pel que s’establix en els articles 15 a 18 i 23 i 24 de la Llei 40/2015, d’1 d’octubre, de règim jurídic del sector públic.

3. La llista de les persones que formen part d’esta comissió es publicarà en el tauler d’anuncis del centre.

Sext.Funcions de la comissió de valoració

Les funcions de la comissió de valoració seran les següents:

a) Comprovar el compliment dels requisits del personal sol·licitant.

b) Avaluar els projectes de direcció, els mèrits de les persones candidates i resoldre les possibles al·legacions.

c) Remetre els projectes de direcció al Consell Social i al claustre de professorat perquè emeten els seus respectius informes.

d) Remetre el seu informe i els informes dels respectius consells socials i claustres del professorat al director territorial d’Educació, Cultura i Universitats corresponent. En cas que els informes siguen desfavorables, hauran de ser motivats.

Sèptim.Adjudicació dels llocs i nomenament

1. Complit el termini de presentació de sol·licituds, la comissió de valoració comprovarà els requisits del personal sol·licitant i avaluarà els respectius projectes de direcció, així com els mèrits, tenint en compte, entre altres, la trajectòria professional, l’experiència docent i de gestió, l’experiència en projectes d’innovació, així com altres mèrits adequats a l’acompliment del lloc, i formularà un informe valoratiu per cada projecte presentat, que es farà públic en la pàgina web de la Conselleria d’Educació, Cultura i Universitats, [http://www.ceice.gva.es](https://ceice.gva.es/va/), i en el tauler d’anuncis de la corresponent Direcció Territorial d’Educació, Cultura i Universitats, i es concedirà a les persones interessades un termini de cinc dies hàbils per a al·legar i justificar el que estimen pertinent davant de la comissió de valoració.

2. Transcorregut este termini, la comissió de valoració resoldrà les possibles al·legacions i remetrà els diferents projectes de direcció al Consell Social del centre integrat afectat a través de la seua secretaria, perquè en el termini de 10 dies hàbils el Ple del Consell Social, i prèviament a la defensa dels diferents projectes de direcció per les persones aspirants, emeta informe motivat i preceptiu, però no vinculant, en què consten els diferents vots obtinguts pels diferents projectes de direcció, i el remeta a la comissió de valoració. La votació serà secreta.

3. La comissió de valoració remetrà, igualment, els diferents projectes de direcció al claustre del professorat del centre integrat afectat, perquè en el termini de 10 dies hàbils els sotmeta a votació, prèviament a la defensa per les persones aspirants. L’acta d’esta sessió extraordinària del claustre del professorat, en què s’ha de fer constar els diferents vots obtinguts pels diferents projectes de direcció, constituïx l’informe preceptiu, però no vinculant, que serà remés a la comissió de valoració. La votació serà secreta.

4. La comissió de valoració remetrà el seu informe i els informes dels respectius consells socials i claustres del professorat al director territorial d’Educació, Cultura i Universitats corresponent.

5. La persona titular de la Direcció Territorial d’Educació, Cultura i Universitats corresponent remetrà a la directora general de Formació Professional un informe del procediment i relació ordenada de les persones candidates segons la valoració obtinguda, així com els diferents informes inclosos en l’informe de la comissió.

6. Atenent l’article 16 del Decret del Consell 193/2021, de 3 de desembre, la directora general de Formació Professional realitzarà el nomenament corresponent, tenint en compte tots els informes rebuts amb aplicació del criteri de lliure designació, que farà públic en el *Diari Oficial de la Generalitat Valenciana*.

7. En el cas que el nomenament com a director d’un centre corresponga a personal amb destinació definitiva en un altre centre, es formalitzarà comissió de servicis per al centre en el qual exercirà el càrrec de director i, si no tinguera destinació definitiva, es formalitzarà adjudicació provisional de destinació en el centre corresponent.

8. No obstant això, la directora general de Formació Professional podrà resoldre que es declare deserta la convocatòria malgrat l’existència de candidatures que reunisquen els requisits mínims exigits, si considera que la persona o persones candidates no complixen l’estàndard de competència necessari per a desenrotllar un projecte de qualitat de formació professional.

Octau. Nomenament i cessament d’altres integrants de l’equip directiu

1. En aplicació del que es preveu en l’article 19 del Decret del Consell 193/2021, de 3 de desembre, la direcció, prèviament a la comunicació al Consell Social i al claustre de professors del centre, formularà a la Direcció Territorial d’Educació, Cultura i Universitats corresponent la proposta de nomenament dels càrrecs del seu equip directiu, preferentment, d’entre el personal amb destinació definitiva en el centre i procurarà la representació ponderada o, en defecte d’això, equilibrada d’hòmens i dones.

2. Si durant el període de mandat del director queda vacant el càrrec d’algun dels integrants de l’equip directiu, la direcció efectuarà la corresponent proposta a la Direcció Territorial d’Educació, Cultura i Universitats a l’efecte del seu nomenament amb caràcter extraordinari.

3. Tots els membres de l’equip directiu seran nomenats pel mateix període de temps que la direcció i cessaran en les seues funcions al final del seu mandat, quan deixen de prestar servicis en el centre o quan es produïsca el cessament del director.

4. En cas que el director no efectuara les propostes corresponents o les persones proposades no compliren els requisits establits, la Direcció Territorial d’Educació, Cultura i Universitats nomenarà les persones més idònies, amb l’informe previ de la direcció i de la Inspecció d’Educació.

Nové. Nomenament amb caràcter extraordinari

En absència de candidatures, quan la comissió corresponent no haja seleccionat cap persona aspirant, en el cas de centres de nova creació, o quan la convocatòria es declare deserta, la Direcció Territorial d’Educació, Cultura i Universitats corresponent proposarà com a director un funcionari de carrera que impartisca docència en alguna de les ensenyances oferides pel centre. Esta proposta anirà dirigida a la persona titular de la Direcció General de Formació Professional, que nomenarà la persona proposada per un període d’un any.

Dècim. Cessament del director o directora

D’acord amb la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’educació, en l’article 138 establix que el cessament del director es produirà en els supòsits següents:

a) Finalització del període per al qual va ser nomenat.

b) Renúncia motivada acceptada per l’administració educativa (Direcció Territorial d’Educació, Cultura i Universitats) corresponent.

c) Incapacitat física o psíquica sobrevinguda.

d) Revocació motivada pel Consell Social.

e) Revocació motivada per la directora general de Formació Professional.

Onzé. Autorització per al tractament de dades de caràcter personal

1. El desenrotllament del procediment convocat mitjançant la present resolució comporta el tractament de dades de caràcter personal, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Conselleria d’Educació, Cultura i Universitats. Avinguda de Campanar, 32. 46015 València. Adreça electrònica: [protecciodedadeseducacio@gva.es](mailto:protecciodedadeseducacio@gva.es).

b) Delegació de Protecció de Dades de la Generalitat. Passeig de l’Albereda, 16. 46010, València. Adreça electrònica: [dpd@gva.es](mailto:dpd@gva.es).

c) Finalitat del tractament: gestionar el procés per a la provisió, pel sistema de lliure designació, de llocs de directors de centres integrats públics de Formació Professional dependents de l’Administració educativa.

d) Les bases de legitimació general aplicables al tractament de dades són les previstes en els apartats *c* i *e* de l’article 6.1 de l’RGPD (l’interés públic i l’obligació legal), en relació amb les normes específiques que regulen este procediment.

e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar-les, en els termes que establix la present clàusula.

f) Persones destinatàries de les dades: en funció de les diferents fases del procediment, la relació de les persones participants en el procés serà objecte de publicació en la pàgina web de la Conselleria (<https://ceice.gva.es/va/>) i/o en el DOGV.

No obstant això, serà possible, d’ofici o a instàncies de la persona interessada, anonimitzar les dades de les persones que es troben en una situació de protecció especial que puga agreujar-se per la publicació de les seues dades personals, en particular, quan es tracte de víctimes de violència de gènere o altres formes de violència contra la dona.

g) Les dades personals no seran objecte de transferències internacionals.

h) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada que estan en poder de les administracions públiques.

i) De conformitat amb l’article 13.2 de l’RGPD, totes les dades personals sol·licitades a través dels formularis i la documentació vinculada són necessàries per a poder tramitar el procediment en les diferents fases. La falta de comunicació d’estes dades a la Conselleria comportarà les conseqüències que preveu l’ordenament jurídic.

j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis que establixen les normes vigents per a complir obligacions i responsabilitats legals, i se suprimiran d’acord amb el que preveu la normativa d’arxius i documentació.

k) La persona interessada té dret a sol·licitar del responsable del tractament l’accés, la rectificació i la supressió de les seues dades de caràcter personal, així com la limitació o l’oposició tant al tractament d’estes dades com a no ser objecte de decisions individuals automatitzades, de manera presencial o telemàtica, de conformitat amb el que indica la pàgina següent: <https://www.gva.es/va/proc19970>.

l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: [https://www.gva.es/proc22094](https://www.gva.es/va/proc22094). A més, hi ha la possibilitat de reclamar davant de l’Agència Espanyola de Protecció de Dades, tal com es descriu en la pàgina web <https://www.aepd.es/>.

Dotzé. Desplegament i interpretació

Correspon a la Direcció General de Personal Docent el desplegament, la interpretació i l’execució del procediment de provisió convocat per esta resolució, amb plena subjecció a les seues bases i a la normativa vigent.

Tretzé. Entrada en vigor

La present resolució entrarà en vigor a partir de l’endemà de publicar-se en el Diari Oficial de la Generalitat Valenciana.

Disposició addicional primera. Publicació dels annexos

Els annexos que se citen en les bases d'esta convocatòria es publicaran exclusivament en la pàgina web de la Conselleria d'Educació, Cultura i Universitats (<https://ceice.gva.es/es/web/rrhh-educacion/concurso>), on romandran accessibles durant tot el procediment selectiu.

La publicació dels citats annexos en la pàgina web tindrà la mateixa validesa i eficàcia que si s'hagueren publicat en el Diari Oficial de la Generalitat Valenciana, de conformitat amb l'article 45.1b) de la Llei 39/2015, d'1 d'octubre.

[La present resolució posa fi a la via administrativa, i contra esta podrà interposar-se un recurs potestatiu de reposició davant de la Direcció General de Personal Docent de la Conseller](http://www.aepd.es/)i[a d’Educació,](http://www.aepd.es/) Cultura i [Universitats, en el termini d’un mes a comptar de l’endemà de la seua publicació, d’acord amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o directament un recurs contenciós administratiu davant del jutjat contenciós competent, en el termini de dos mesos a comptar de l’endemà de la data de la seua publicació, segons el que s’establix en els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa.](http://www.aepd.es/)

El director general de Personal Docent